Įsigaliojo naujas Priėmimo į Klaipėdos miesto savivaldybės bendrojo ugdymo mokyklas tvarkos aprašas (toliau – Aprašas). Aprašu nustatomi asmenų priėmimo į savivaldybės bendrojo ugdymo mokyklas kriterijai ir sąlygos, priėmimo dokumentų pateikimo, priėmimo vykdymo ir informacijos viešinimo nuostatos.

**Apraše yra tokie esminiai pokyčiai:**

 1. Asmenys priimami į mokyklą, atsižvelgus į jų faktines gyvenamąsias vietas;

 2. Priėmimas į mokyklą vykdomas pagal prašymų įregistravimo datas;

 3. Kitų savivaldybių teritorijose gyvenantys asmenys priimami į priskirtą mokyklą bendra Aprašo tvarka, pirmenybę teikiant asmenims, gyvenantiems savivaldybėse, su kuriomis pasirašytos sutartys dėl asmenų priėmimo;

4. Prašymai mokytis kitiems mokslo metams mokykloje priimami **nuo sausio 4 d.**

Jie teikiami asmeniškai ar registruotu laišku ir įregistruojami mokykloje pateikimo metu. Prašymus už asmenį iki 14 metų teikia vienas iš tėvų (globėjų, rūpintojų). Prašymų formas ir informaciją apie kitus priėmimo dokumentus, jų pateikimo vietas, terminus, priskirtas aptarnavimo teritorijas mokykla skelbia mokyklos interneto svetainėje.

**Birželio 10-25 d. (nagrinėjami iki birželio 9 d. įregistruoti prašymai).**

**5. Jeigu asmenys renkasi mokyklą, priskirtą pagal gyvenamąją vietą, tai pirmumo teisė pagrindinio priėmimo metu suteikiama:**

1) visiems asmenims, pageidaujantiems tęsti mokymąsi toje pačioje mokykloje;

 2) našlaičiams ir vaikams, turintiems didelių ar labai didelių specialiųjų ugdymosi poreikių, bei vaikams, kurių broliai ir seserys prašymo pateikimo metu jau mokosi toje mokykloje (šios priežastys yra lygiavertės ir asmenys priimami iš eilės pagal prašymų įregistravimo datas).

6. Jei pagrindinio priėmimo metu neįmanoma patenkinti visų prašymų į mokyklą, priskirtą pagal gyvenamąją vietą:

1) derinami tarp mokyklų prašymus įregistravusių asmenų sąrašai. Įtarus neteisingų duomenų apie gyvenamąsias vietas pateikimo atvejus, organizuojama gyvenamųjų vietų patikra Gyventojų registro sistemos pagrindu ar, esant poreikiui, lankomasi prašyme nurodytu adresu mokyklos vadovo rašytiniu pavedimu. Pasitvirtinus įtarimams, asmenys telefonu ar registruotu laišku informuojami, kad jų prašymai nebus tenkinami;

2) asmenims siūlomos mokyklos, kuriose yra laisvų vietų. Jei pagrindinio priėmimo metu neįmanoma patenkinti visų prašymų į pasirinktą mokyklą, asmenims siūloma rinktis mokyklas, priskirtas pagal gyvenamąją vietą, ar kitas tą pačią ugdymo programą vykdančias mokyklas, kuriose yra laisvų vietų.

7. Pasibaigus pagrindiniam priėmimui vykdomas pavienis priėmimas, t. y. priėmimas į laisvas vietas.